Niels Helveg Petersen (RV), 2001-05-18:
Jeg vil gerne takke boligministeren for redegørelsen.
Jeg synes, det er en god redegørelse med gode holdninger.
Det er en rummelig og sympatisk redegørelse for regeringens syn på de bypolitiske emner og et godt grundlag for regeringens arbejde med bypolitikken i de kommende år i samarbejde med bl.a. beboere og kommuner.
Jeg har altså ingen kritik af den boligpolitiske redegørelse - tværtimod.
På vegne af Det Radikale Venstre kan jeg give den min bedste anbefaling med på vejen.
Ikke overraskende er det boligpolitiske emner, der har stået i centrum, og det er jo naturligt nok, når også boligministeren i ugens begyndelse har fremlagt nogle synspunkter om den fremtidige boligpolitik.
Boligministeren har bekendtgjort, at hun og regeringen arbejder med at kunne fremlægge en række forslag til efteråret.
Og jeg vil gerne sige om de retningslinjer for sådan et lovgivningsarbejde, som boligministeren har redegjort for, at dem kan jeg helt støtte.
Det har stået i forgrunden, at flere ordførere sådan har efterlyst, at regeringen her i detaljen skulle bekendtgøre sine synspunkter på de forhandlinger, der skal føres med kommunerne.
Det er slet ikke et synspunkt, jeg kan godtage.
Det er jo ikke hensigtsmæssigt, at det er Folketinget, der her fører forhandlingerne med kommunerne.
Sådanne forhandlinger er forhandlinger, hvor man giver og tager for at nå et samlet resultat, og det er ikke nyttigt, at Folketinget her skal give bestemte retningslinjer for forhandlingerne.
Det skal i hvert fald ikke gøres i nogen detalje.
Og det er jo sådan et ritual, der gentager sig hvert år: Oppositionen forsøger at gøre det, og skiftende regeringer forsøger at undgå at få bundet hænderne.
Og jeg er i denne sag helt på de skiftende regeringers side.
Hr. Egil Møller har jeg en bemærkning til.
Og lad mig slå fast, at efter min opfattelse er det ikke flygtninge/indvandrere, der er Danmarks boligpolitiske problem.
Det er sådan i dag, at der er flere kvadratmeter til rådighed for de mennesker, der bor i Danmark - alle slags - end der har været på noget tidligere tidspunkt, og det er fortegnet at skildre det, som om det er flygtninge/indvandrere, der er vores virkelige problem.
Og lad mig så i øvrigt føje til: Det billede, som hr. Egil Møller i et tidligere indlæg tegnede af, hvorledes vi gav fortrinsrettigheder og særlig privilegeret status til flygtninge/indvandrere, jo altså er totalt fortegnet i forhold til virkelighedens verden.
Jeg så i den forløbne uge
en reportage, hvor flygtninge/indvandrere var indkvarteret - det var nu asylsøgere - i containere.
Det var så vist ikke en luksusløsning på boligproblemet, man dér havde fundet.
Til hr. Knud Erik Hansen vil jeg godt sige i forbindelse
med et par af hans tidligere indlæg med korte bemærkninger, at man somme tider får det indtryk, at hr. Knud Erik Hansen opfatter privat udlejningsbyggeri som roden til alt ondt, om end det jo er en meget lille del - eller ikke en meget lille del, men en lille del - af den samlede boligmasse.
Jeg kan ikke lade være med at tænke på det, som hr. Peter Wendt gjorde rede for ved den boligpolitiske konference, hvor han påviste, at det, der var sket igennem ganske mange år, var jo en deprivatisering af udlejningsbyggeriet, og det er jo sådan set fuldstændig præcist.
Den del af det samlede udlejningsbyggeri, som udgøres af det private udlejningsbyggeri, har været faldende, og det skyldes meget enkelt, at det ikke er nogen guldgrube.
Det har ikke været og er ikke i dag muligt at få en tilstrækkelig økonomi ud af privat udlejningsbyggeri. Derfor overvejes det nu, hvorledes man kan få private pensionskasser til at gå ind i denne opgave.
Og det er i hvert fald ikke for min del, fordi jeg foretrækker det frem for noget andet, men det er, fordi jeg ønsker mere konkurrence.
Jeg synes, det er udmærket, at der opføres udlejningsbyggeri med forskellig finansiel baggrund for at se, om der ikke ud af dette kan komme noget mere konkurrence.
Vi er jo enige i, at meget byggeri i Danmark er for dyrt, og det skyldes først og fremmest nok, at der er for lidt konkurrence.
Derfor synes jeg, det er sympatisk og en god idé at åbne for, at også pensionskasser kan gå ind og løse opgaver her.
Selvfølgelig også i deres tilfælde med respekt
for boligsociale opgavers løsning.
Jeg tror snarere, det er mangel på konkurrence end noget andet, der har givet anledning til det dyre byggeri.